CELEX: 32020R0532
Language: fi
Date: 2020-04-16 00:00:00
Title: Komission täytäntöönpanoasetus (EU) 2020/532, annettu 16 päivänä huhtikuuta 2020, täytäntöönpanoasetuksista (EU) N:o 809/2014, (EU) N:o 180/2014, (EU) N:o 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 ja (EU) 2016/1240 poikkeamisesta vuonna 2020 siltä osin kuin on kyse tietyistä yhteisen maatalouspolitiikan mukaisesti sovellettavista hallinnollisista ja paikalla tehtävistä tarkastuksista

17.4.2020   
               
               
                  FI
               
               
                  Euroopan unionin virallinen lehti
               
               
                  L 119/3
               
            
         KOMISSION TÄYTÄNTÖÖNPANOASETUS (EU) 2020/532,
         annettu 16 päivänä huhtikuuta 2020,
         täytäntöönpanoasetuksista (EU) N:o 809/2014, (EU) N:o 180/2014, (EU) N:o 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 ja (EU) 2016/1240 poikkeamisesta vuonna 2020 siltä osin kuin on kyse tietyistä yhteisen maatalouspolitiikan mukaisesti sovellettavista hallinnollisista ja paikalla tehtävistä tarkastuksista
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 62 artiklan 2 kohdan,
         ottaa huomioon unionin syrjäisimpien alueiden hyväksi toteutettavista maatalousalan erityistoimenpiteistä ja neuvoston asetuksen (EY) N:o 247/2006 kumoamisesta 13 päivänä maaliskuuta 2013 annetun Euroopan parlamentin ja neuvoston asetuksen (EU) N:o 228/2013 (2) ja erityisesti sen 8 artiklan ja 18 artiklan 1 kohdan toisen alakohdan,
         ottaa huomioon Egeanmeren pienten saarten hyväksi toteutettavista maatalousalan erityistoimenpiteistä ja neuvoston asetuksen (EY) N:o 1405/2006 kumoamisesta 13 päivänä maaliskuuta 2013 annetun Euroopan parlamentin ja neuvoston asetuksen (EU) N:o 229/2013 (3) ja erityisesti sen 7 artiklan, 11 artiklan 3 kohdan ja 14 artiklan 1 kohdan toisen alakohdan,
         sekä katsoo seuraavaa:
         
                     (1)
                  
                  
                     Tämänhetkisen covid-19- eli koronaviruspandemian ja jäsenvaltioissa käyttöön otettujen laajojen liikkumisrajoitusten vuoksi kaikilla jäsenvaltioilla on poikkeuksellisia hallinnollisia vaikeuksia, jotka liittyvät paikalla tehtävien tarkastusten suunnitteluun ja tekemiseen oikea-aikaisesti ja vaaditussa määrin. Nämä vaikeudet saattavat viivästyttää tarkastusten suorittamista ja siitä seuraavaa tuen maksamista. Samaan aikaan viljelijät ovat alttiita pandemian aiheuttamille taloudellisille häiriöille, ja heillä on taloudellisia vaikeuksia ja kassavirtaongelmia.
                  
               
                     (2)
                  
                  
                     Näiden ennennäkemättömien olosuhteiden vuoksi on tarpeen lieventää näitä vaikeuksia säätämällä poikkeuksista yhteisen maatalouspolitiikan alalla sovellettaviin eri täytäntöönpanoasetuksiin tiettyjen hallinnollisten ja paikalla tehtävien tarkastusten osalta.
                  
               
                     (3)
                  
                  
                     Komission täytäntöönpanoasetuksessa (EU) N:o 809/2014 (4) vahvistetaan säännöt muun muassa edeltävän vuoden valvontatietojen ja -tilastojen ilmoittamista koskevista määräajoista, paikalla tehtävien tarkastusten aikataulusta, tiettyjen paikalla tehtävien tarkastusten määrästä yhdennetyn järjestelmän puitteissa, mukaan lukien pinta-alaan liittyvät muut tukijärjestelmät kuin ilmaston ja ympäristön kannalta suotuisiin maatalouskäytäntöihin myönnettävä tuki, viherryttämistuki, maaseudun kehittämistoimenpiteet, eläintukijärjestelmät, sekä tarkastusten määrän lisäämisestä tai vähentämisestä tiettyjen järjestelmien osalta. Lisäksi täytäntöönpanoasetukseen (EU) N:o 809/2014 sisältyy paikalla tehtäviä tarkastuksia koskevia sääntöjä, jotka liittyvät tukikelpoisuusperusteisiin, sitoumuksiin ja muihin velvoitteisiin eläintukihakemusten ja eläimiin liittyvien tukitoimenpiteiden maksupyyntöjen osalta, tarkastusmääriin sellaisten maaseudun kehittämistoimenpiteiden osalta, jotka eivät liity pinta-alaan eivätkä eläimiin, sekä tarkastusten vähimmäismääriin täydentävien ehtojen osalta.
                  
               
                     (4)
                  
                  
                     Täytäntöönpanoasetuksen (EU) N:o 809/2014 9 artiklassa edellytetään, että jäsenvaltiot toimittavat komissiolle kunkin vuoden 15 päivään heinäkuuta mennessä edeltävää vuotta koskevat valvontatiedot ja -tilastot kaikista yhdennetyn järjestelmän soveltamisalaan kuuluvista suoran tuen järjestelmistä, maaseudun kehittämistoimenpiteistä sekä viinialan teknisen avun ja tukijärjestelmistä, myöhemmät muutokset kertomukseen, jossa esitetään täydentäviin ehtoihin liittyvien vaatimusten noudattamisen valvomiseksi valitut vaihtoehdot sekä täydentäviin ehtoihin liittyviä vaatimuksia ja standardeja koskevista tarkastuksista vastaavat toimivaltaiset valvontaelimet, sekä kertomuksen, jossa esitetään vapaaehtoisen tuotantosidonnaisen tuen hallinnoimiseksi ja valvomiseksi edellisen kalenterivuoden osalta toteutetut toimenpiteet. Tämänhetkisessä tilanteessa on aiheellista pidentää määräaika tänä vuonna 15 päivään syyskuuta 2020.
                  
               
                     (5)
                  
                  
                     Täytäntöönpanoasetuksen (EU) N:o 809/2014 24 artiklan 4 kohdassa edellytetään, että toimivaltaiset viranomaiset tekevät kentällä fyysisiä tarkastuksia, jos satelliitti- tai ilmakuvien kuvatulkinta ei tuota tuloksia, joiden perusteella voitaisiin tehdä lopullisia päätelmiä hallinnollisten tai paikalla tehtävien tarkastusten kohteena olevan alueen tukikelpoisuudesta tai oikeasta koosta. Tämänhetkisten ennennäkemättömien olosuhteiden vuoksi on aiheellista kannustaa tekemään tarkastukset käyttämällä kaukohavaintoja ja uutta teknologiaa, kuten miehittämättömiä ilma-alusjärjestelmiä, paikkamerkittyjä valokuvia, maailmanlaajuisen satelliittinavigointijärjestelmän (GNSS) vastaanottimia yhdistettyinä Euroopan geostationaariseen navigointilisäjärjestelmään (EGNOS) ja Galileo-ohjelmaan, Copernicus Sentinel -satelliiteista ja muista satelliiteista saatavia tietoja ja muuta asiaankuuluvaa asiakirjanäyttöä, jotta voidaan tarkastaa kyseiseen tukijärjestelmään tai -toimenpiteeseen liittyvien tukikelpoisuusperusteiden, sitoumusten tai muiden velvoitteiden noudattaminen sekä täydentäviin ehtoihin liittyvien vaatimusten ja standardien noudattaminen.
                  
               
                     (6)
                  
                  
                     Useat asetuksen (EU) N:o 1306/2013 mukaiset täydentäviin ehtoihin liittyvät velvoitteet ja Euroopan parlamentin ja neuvoston asetuksen (EU) N:o 1307/2013 (5) mukaiset viherryttämisvelvoitteet perustuvat niiden noudattamista koskeviin erityisiin ja eriytettyihin aikatauluihin ja edellyttävät näin ollen paikalla tehtäviä tarkastuksia näissä puitteissa. Toimenpiteet, jotka jäsenvaltiot ovat ottaneet käyttöön vuonna 2020 koronavirusepidemian rajoittamiseksi, vaikuttavat vaadittujen paikalla tehtävien tarkastusten asianmukaiseen toteutettavuuteen näiden velvoitteiden mukaisissa aikarajoissa. Sen vuoksi tiettyjen vuonna 2020 tehtävien tarkastusten osalta on tarpeen poiketa täytäntöönpanoasetuksen (EU) N:o 809/2014 30–33 a artiklasta ja 68 artiklan 1 kohdasta ja vähentää paikalla tehtävien tarkastusten vähimmäismäärää viherryttämistä ja täydentäviä ehtoja koskevien velvoitteiden tavanomaiseen tarkastusmäärän nähden. Kun otetaan huomioon näiden velvoitteiden luonne ja valvontatoimien oikeasuhteisuus pandemiatilanteessa, tarkastuksen perusjoukkoa olisi rajoitettava edunsaajiin ja maankäyttöön sovellettavien velvoitteiden mukaisesti.
                  
               
                     (7)
                  
                  
                     Täytäntöönpanoasetuksen (EU) N:o 809/2014 42 artiklan 1 kohtaan sisältyy paikalla tehtäviä tarkastuksia koskevia sääntöjä sen todentamiseksi, että kaikki tukikelpoisuusperusteet, sitoumukset ja muut velvoitteet täyttyvät ja kattavat kaikki eläimet, joista on toimitettu tukihakemuksia tai maksupyyntöjä tarkastettavien eläintukijärjestelmien tai eläimiin liittyvien tukitoimenpiteiden nojalla. Tämänhetkisessä tilanteessa on aiheellista säätää, että jos jäsenvaltio ei kykene toteuttamaan näitä paikalla tehtäviä tarkastuksia kyseisessä säännöksessä edellytetyn mukaisesti, se voi päättää tehdä nämä hakuvuoteen 2020 liittyvät tarkastukset milloin tahansa vuoden aikana, edellyttäen että ne edelleen mahdollistavat tukikelpoisuusedellytysten tarkastamisen.
                  
               
                     (8)
                  
                  
                     Sellaisten maaseudun kehittämistoimenpiteiden osalta, jotka eivät liity pinta-alaan eivätkä eläimiin, täytäntöönpanoasetuksen (EU) N:o 809/2014 48 artiklan 5 kohdassa säädetään, että investointitoimia koskeviin hallinnollisiin tarkastuksiin on sisällyttävä investoinnin toteutumisen tarkastamiseksi vähintään yksi tuettuun toimeen tai investointikohteeseen kohdistuva tarkastuskäynti. Tämänhetkisissä olosuhteissa on aiheellista säätää, että jos jäsenvaltio ei kykene tekemään tarkastuskäyntejä ennen loppumaksun suorittamista, se voi päättää koronaviruspandemian rajoittamiseksi käyttöön otettujen toimenpiteiden soveltamisaikana korvata tällaiset käynnit asiaankuuluvalla asiakirjanäytöllä.
                  
               
                     (9)
                  
                  
                     Täytäntöönpanoasetuksen (EU) N:o 809/2014 50 artiklan 1 kohtaan, 60 artiklan 2 kohtaan ja 52 artiklan 2 kohtaan sisältyy sääntöjä paikalla tehtävistä tarkastuksista ja jälkitarkastuksista sellaisten maaseudun kehittämistoimenpiteiden osalta, jotka eivät liity pinta-alaan eivätkä eläimiin. Tämänhetkisissä olosuhteissa jäsenvaltioille olisi annettava mahdollisuus vähentää näiden tarkastusten määrää tai korvata paikalla tehtävät tarkastukset asiaankuuluvalla asiakirjanäytöllä.
                  
               
                     (10)
                  
                  
                     Joissakin jäsenvaltioissa on päätetty ottaa kansanterveyden suojaamiseksi käyttöön eristystoimenpiteitä, joihin sisältyy laajoja liikkumisrajoituksia ja jotka siten estävät tarkastusten tekemisen paikalla, jos tarkastajiin kohdistuu rajoituksia, joiden vuoksi on mahdotonta tehdä tarkastuskäyntejä tuensaajien luo tai päästä fyysisesti tiloille. Näiden ennennäkemättömien olosuhteiden vuoksi olisi poikkeuksellisesti hyväksyttävä, että näissä jäsenvaltioissa tehdään vuoteen 2019 liittyen vähemmän tarkastuksia. Avoimuuden ja yhdenvertaisen kohtelun varmistamiseksi hakuvuotta 2019 – ja sellaisten maaseudun kehittämistoimenpiteiden osalta, jotka eivät liity pinta-alaan eivätkä eläimiin, kalenterivuotta 2019 – koskevien tarkastusten pienemmän määrän hyväksyminen olisi rajoitettava tapauksiin, joissa asiaankuuluvien tarkastusten päätökseen saattaminen on estynyt käyttöön otettujen laajamittaisten liikkumisrajoitusten vuoksi; tältä osin on annettava selkeä päivämäärä, jona eristystä ryhdyttiin soveltamaan.
                  
               
                     (11)
                  
                  
                     Tässä asetuksessa säädettyjen, täytäntöönpanoasetusta (EU) N:o 809/2014 koskevien poikkeusten pitäisi antaa jäsenvaltioille mahdollisuus välttää viiveet valvontatoimenpiteissä ja tukihakemusten käsittelyssä, jotta tuensaajille suoritettavat maksut eivät viivästy vuonna 2020. Näitä poikkeuksia hyödyntävien jäsenvaltioiden olisi pyrittävä käyttämään tavanomaisissa olosuhteissa tehdyistä tarkastuksista saatujen tietojen korvaamiseksi vaihtoehtoisia tietolähteitä, joihin voi sisältyä asiakirjatarkastusten, uuden teknologian tai tuensaajan toimittaman luotettavan näytön käyttö. On kuitenkin keskeisen tärkeää, että poikkeuksilla ei vaaranneta moitteetonta varainhoitoa eikä riittävän varmuuden vaatimusta. Poikkeuksia hyödyntävät jäsenvaltiot ovat näin ollen vastuussa kaikkien tarvittavien toimenpiteiden toteuttamisesta sen varmistamiseksi, että vältetään liialliset maksut ja että aiheettomasti maksettujen määrien takaisinperintä käynnistetään. Jos poikkeuksia hyödynnetään, niiden käyttö olisi sisällytettävä asetuksen (EU) N:o 1306/2013 7 artiklan 3 kohdan ensimmäisen alakohdan b alakohdassa tarkoitettuun johdon vahvistuslausumaan varainhoitovuosien 2020 ja 2021 osalta.
                  
               
                     (12)
                  
                  
                     Komission täytäntöönpanoasetuksissa (EU) N:o 180/2014 (6) ja (EU) N:o 181/2014 (7) säädetään unionin syrjäisimpien alueiden ja Egeanmeren pienten saarten hyväksi toteutettavia maatalousalan erityistoimenpiteitä koskevien tarkastusten määrästä. Kun otetaan huomioon koronaviruspandemian rajoittamiseksi käyttöön otetut toimenpiteet, jotka vaikuttavat myös unionin syrjäisimpiin alueisiin ja Egeanmeren pieniin saariin, on aiheellista poiketa näistä asetuksista mukauttamalla paikalla tehtävien tarkastusten määriä vuonna 2020.
                  
               
                     (13)
                  
                  
                     Komission täytäntöönpanoasetuksen (EU) 2017/892 (8) 27 artiklan 2 kohdassa vahvistetaan vuotuisia paikalla tehtäviä tarkastuksia koskeva otos, jonka on käsitettävä vähintään 30 prosenttia haetun tuen kokonaismäärästä, ja siinä säädetään, että jokaiseen toimintaohjelmaa toteuttavaan tuottajaorganisaatioon tai tuottajaorganisaatioiden yhteenliittymään on tehtävä tarkastuskäynti vähintään kolmen vuoden välein. Kyseisen asetuksen 27 artiklan 7 kohdassa säädetään, että saman asetuksen 27 artiklan 2 kohdassa tarkoitettuun otokseen kuuluvien tuottajaorganisaatioiden jäsenten yksittäisillä tiloilla toteutettavien toimien osalta on tehtävä ainakin yksi tarkastuskäynti niiden täytäntöönpanon todentamiseksi. Koronaviruspandemian rajoittamiseksi käyttöön otettujen toimenpiteiden vuoksi jäsenvaltiot eivät ehkä kykene täyttämään näitä vaatimuksia, minkä vuoksi niille olisi annettava mahdollisuus tehdä pienempi prosenttiosuus näistä tarkastuksista vuonna 2020 eikä niihin pitäisi soveltaa vuonna 2020 vaatimuksia, jotka koskevat tuottajaorganisaatioihin tehtävien tarkastuskäyntien tiheyttä.
                  
               
                     (14)
                  
                  
                     Täytäntöönpanoasetuksen (EU) 2017/892 29 artiklan 2 kohdassa säädetään, että markkinoiltapoistotoimia koskevien ensimmäisen tason tarkastusten on katettava 100 prosenttia markkinoilta poistettujen tuotteiden määrästä lukuun ottamatta tuotteita, jotka on tarkoitettu ilmaisjakeluun, joiden osalta jäsenvaltio voi saman asetuksen 29 artiklan 3 kohdan mukaisesti tarkastaa pienemmän prosenttiosuuden, jonka on kuitenkin oltava vähintään 10 prosenttia tuottajaorganisaation asianomaisista määristä markkinointivuoden aikana. Koronaviruspandemian rajoittamiseksi käyttöön otettujen toimenpiteiden vuoksi jäsenvaltiot eivät ehkä kykene täyttämään tätä vaatimusta, minkä vuoksi niille olisi annettava mahdollisuus tarkastaa vuonna 2020 pienempi prosenttiosuus, jonka on kuitenkin oltava vähintään 10 prosenttia tuottajaorganisaation asianomaisista määristä markkinointivuoden aikana, myös kaikkien markkinoilta poistettujen tuotteiden osalta niiden suunnitellusta käyttötarkoituksesta riippumatta.
                  
               
                     (15)
                  
                  
                     Täytäntöönpanoasetuksen (EU) 2017/892 30 artiklan 3 kohdassa säädetään, että jokaisen tarkastuksen yhteydessä on tarkastettava otos, joka edustaa vähintään viittä prosenttia tuottajaorganisaation markkinointivuoden aikana markkinoilta poistamista määristä. Koronaviruspandemian rajoittamiseksi käyttöön otettujen toimenpiteiden vuoksi jäsenvaltiot eivät ehkä kykene täyttämään tätä vaatimusta, minkä vuoksi niille olisi annettava vuonna 2020 mahdollisuus käyttää otosta, joka edustaa vähintään kolmea prosenttia tuottajaorganisaation markkinointivuoden 2019 aikana markkinoilta poistamista määristä.
                  
               
                     (16)
                  
                  
                     Koronaviruspandemiasta johtuvan kriisin vuoksi on käytännössä mahdotonta, että jäsenvaltiot voisivat tehdä vuonna 2020 järjestelmällisiä ja otokseen perustuvia tarkastuksia paikan päällä Euroopan parlamentin ja neuvoston asetuksen (EU) N:o 1308/2013 (9) 45–52 artiklan mukaisesti tukea saavien toimien osalta. Sen vuoksi olisi säädettävä poikkeuksesta komission täytäntöönpanoasetuksen (EU) 2016/1150 (10) 32 artiklan 1 kohtaan ja 42 artiklan 3 kohtaan varainhoitovuoden 2019–2020 osalta, jotta jäsenvaltiot voisivat määritellä valvonnan, joka vastaa järjestelmällisiä paikalla tehtäviä tarkastuksia, kuten päivätyt valokuvat, päivätyt droonivalvontaraportit, hallinnolliset tarkastukset tai videokokoukset tuensaajien kanssa, ja jolla varmistetaan ennen tukien maksamista, että viinialan tukiohjelmiin liittyvän lainsäädännön sääntöjä noudatetaan. Poikkeusta olisi sovellettava riippumatta siitä, onko jäsenvaltiossa otettu käyttöön toimenpiteitä koronaviruspandemian rajoittamiseksi.
                  
               
                     (17)
                  
                  
                     Samasta syystä on myös käytännössä mahdotonta, että jäsenvaltiot voisivat tehdä varainhoitovuoden 2019–2020 osalta asetuksen (EU) 2016/1150 43 artiklan 3 kohdassa säädetyssä määräajassa järjestelmälliset tarkastukset paikan päällä niiden raakana korjaamista koskevien toimien osalta, jotka saavat asetuksen (EU) N:o 1308/2013 47 artiklan mukaista tukea. Sen vuoksi olisi otettava käyttöön poikkeus, jolla lykätään tarkastusten päätökseen saattaminen 15 päivään syyskuuta 2020.
                  
               
                     (18)
                  
                  
                     Komission täytäntöönpanoasetuksen (EU) 2018/274 (11) 27 artiklan 3 kohdassa vahvistetaan niiden näytteiden määrä, jotka on otettava viinitarhoilta tuoreista viinirypäleistä asianomaisen palstan viininkorjuuaikana komission delegoidun asetuksen (EU) 2018/273 (12) 39 artiklassa tarkoitetun isotooppitietojen analyyttisen tietopankin perustamista varten. Jos jäsenvaltio ei voi tehdä näitä tarkastuksia koronaviruspandemiasta johtuvan kriisin vuoksi, sille olisi annettava mahdollisuus poiketa otosten vähimmäismäärästä riippumatta siitä, onko jäsenvaltiossa otettu käyttöön toimenpiteitä koronaviruspandemian rajoittamiseksi.
                  
               
                     (19)
                  
                  
                     Täytäntöönpanoasetuksen (EU) 2018/274 31 artiklan 2 kohdan b alakohdassa säädetään, että jäsenvaltioiden on tehtävä vuotuiset paikalla tehtävät tarkastukset vähintään 5 prosentille kaikista viinitilarekisterissä mainituista viininviljelijöistä. Jos koronaviruspandemiasta johtuva kriisi estää näiden tarkastusten tekemisen useissa viinintuottajajäsenvaltioissa pitkältä ajanjaksolta, tätä prosenttiosuutta olisi pienennettävä vuoden 2020 osalta. Poikkeusta olisi sovellettava riippumatta siitä, onko jäsenvaltiossa otettu käyttöön toimenpiteitä koronaviruspandemian rajoittamiseksi. Samasta syystä jäsenvaltioille olisi annettava mahdollisuus keskeyttää vuonna 2020 tilapäisesti kyseisen asetuksen 31 artiklan 2 kohdan c alakohdassa tarkoitetut järjestelmälliset paikalla tehtävät tarkastukset viiniköynnökselle istutetuilla aloilla, joita ei ole sisällytetty mihinkään tilakohtaiseen asiakirja-aineistoon.
                  
               
                     (20)
                  
                  
                     Komission täytäntöönpanoasetuksen (EU) 2017/39 (13) 10 artiklassa säädetään jäsenvaltioiden asetuksen (EU) N:o 1308/2013 23 artiklassa tarkoitetun järjestelmän, jäljempänä ’koulujakelujärjestelmä’, puitteissa suorittamien paikalla tehtävien tarkastusten soveltamisalasta, sisällöstä, ajoituksesta ja raportoinnista. Jäsenvaltioiden koronaviruspandemian rajoittamiseksi käyttöön ottamat toimenpiteet ovat saattaneet estää niitä noudattamasta lukuvuoden 2018/2019 osalta paikalla tehtävien tarkastusten lukumäärää koskevia, täytäntöönpanoasetuksen (EU) 2017/39 10 artiklan 3 kohdassa vahvistettuja vaatimuksia kyseisen asetuksen 10 artiklan 2 kohdassa säädetyssä määräajassa. Sen vuoksi on aiheellista antaa jäsenvaltioille joustovaraa pidentämällä ajanjaksoa, jonka aikana paikalla tehtävät tarkastukset voidaan tehdä lukuvuoden 2018/2019 osalta.
                  
               
                     (21)
                  
                  
                     Komission täytäntöönpanoasetuksessa (EU) 2015/1368 (14) säädetään mehiläishoitoalan tuesta, ja siihen sisältyy sääntöjä valvonnasta ja tarkastuksista, jotka liittyvät kansallisten mehiläishoito-ohjelmien moitteettomaan täytäntöönpanoon, aiheutuneisiin tosiasiallisiin menoihin sekä mehiläistenhoitajien ilmoittamien mehiläispesien oikeaan lukumäärään. Kyseisen asetuksen 8 artiklan 3 kohdan mukaan jäsenvaltioiden on varmistettava, että vähintään 5 prosenttia niiden mehiläishoito-ohjelmista tukea hakevista hakijoista tarkastetaan paikalla tehtävin tarkastuksin. Koronaviruspandemian leviämisen rajoittamiseksi käyttöön otettujen toimenpiteiden vuoksi saattaa olla vaikea suorittaa paikalla tehtäviä tarkastuksia, jotka tarvittaisiin kyseisen vähimmäismäärän noudattamiseksi. Sen vuoksi on aiheellista antaa jäsenvaltioille joustovaraa ja sallia poikkeaminen vaatimuksesta. Tällainen poikkeaminen ei kuitenkaan saa kasvattaa aiheettomasti suoritettujen maksujen riskiä. Sen vuoksi paikalla tehtävien tarkastusten määrän vähentäminen olisi korvattava mahdollisuuksien mukaan vaihtoehtoisella valvonnalla.
                  
               
                     (22)
                  
                  
                     Jäsenvaltioiden maksajavirastot ovat parhaillaan tekemässä komission täytäntöönpanoasetuksen (EU) 2019/1882 (15) mukaisia tarkastuksia varastoiduille tuotteille. Koronaviruspandemian rajoittamiseksi käyttöön otetut toimenpiteet saattavat vaikuttaa komission täytäntöönpanoasetuksen (EU) 2016/1240 (16) 60 artiklan mukaisten julkiseen interventioon ja yksityisen varastoinnin tukeen liittyvien, paikalla tehtäviä tarkastuksia koskevien vaatimusten noudattamiseen. On aiheellista antaa jäsenvaltioille joustovaraa pidentämällä ajanjaksoa, jonka aikana nämä tarkastukset voidaan tehdä, tai korvaamalla ne käyttämällä muuta merkityksellistä näyttöä. Sen vuoksi on aiheellista poiketa täytäntöönpanoasetuksen (EU) 2016/1240 tietyistä säännöksistä täytäntöönpanoasetuksen (EU) 2019/1882 mukaisesti varastoitujen tuotteiden osalta.
                  
               
                     (23)
                  
                  
                     Maatalousrahastojen komitea, suorien tukien komitea, maaseudun kehittämiskomitea ja maatalouden yhteisen markkinajärjestelyn komitea eivät ole antaneet lausuntoa puheenjohtajansa asettamassa määräajassa,
                  
               ON HYVÄKSYNYT TÄMÄN ASETUKSEN:
         I LUKU
         
            TÄYTÄNTÖÖNPANOASETUSTA (EU) N:O 809/2014 KOSKEVAT POIKKEUKSET
         
         
            1 artikla
            Poiketen siitä, mitä täytäntöönpanoasetuksen (EU) N:o 809/2014 9 artiklan 1, 2 ja 3 kohdassa säädetään, jäsenvaltioiden on toimitettava vuoden 2020 osalta komissiolle 15 päivään syyskuuta 2020 mennessä edeltävää kalenterivuotta 2019 koskevat valvontatiedot ja -tilastot, myöhemmät muutokset kertomukseen, jossa esitetään täydentäviin ehtoihin liittyvien vaatimusten noudattamisen valvomiseksi valitut vaihtoehdot sekä täydentäviin ehtoihin liittyviä vaatimuksia ja standardeja koskevista tarkastuksista vastaavat toimivaltaiset valvontaelimet, sekä kertomus, jossa esitetään vapaaehtoisen tuotantosidonnaisen tuen hallinnoimiseksi ja valvomiseksi edellisen kalenterivuoden osalta toteutetut toimenpiteet.
         
         
            2 artikla
            Poiketen siitä, mitä täytäntöönpanoasetuksen (EU) N:o 809/2014 24 artiklan 4 kohdassa säädetään, jäsenvaltio voi koronaviruspandemian rajoittamiseksi käyttöön otettujen toimenpiteiden vuoksi päättää korvata hakuvuoden 2020 osalta kyseisen asetuksen nojalla tehtävät pinta-alaan liittyviä tukijärjestelmiä koskevat fyysiset tarkastukset, etenkin tarkastuskäynnit ja paikalla tehtävät tarkastukset, käyttämällä satelliitti- tai ilmakuvien kuvatulkintaa tai muuta asiaankuuluvaa näyttöä, mukaan lukien tuensaajan toimivaltaisen viranomaisen pyynnöstä toimittama näyttö, kuten paikkamerkityt valokuvat, jonka perusteella voidaan tehdä lopulliset päätelmät toimivaltaista viranomaista tyydyttävällä tavalla.
         
         
            3 artikla
            Poiketen siitä, mitä täytäntöönpanoasetuksen (EU) N:o 809/2014 26 artiklan 4 kohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan yhdennetyn hallinto- ja valvontajärjestelmän mukaisten toimenpiteiden osalta paikalla tehtäviä tarkastuksia, jotta voitaisiin varmistaa tiettyjen sellaisten tukikelpoisuusperusteiden, sitoumusten tai muiden velvoitteiden noudattaminen, jotka voidaan tarkastaa vain tiettynä ajankohtana, se voi hakuvuoden 2020 osalta päättää tehdä nämä tarkastukset käyttämällä kaukokartoitusmahdollisuuden lisäksi uutta teknologiaa, mukaan lukien paikkamerkityt valokuvat, tai muuta asiaankuuluvaa näyttöä.
         
         
            4 artikla
            
               1.   Poiketen siitä, mitä täytäntöönpanoasetuksen (EU) N:o 809/2014 30–33 artiklassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia kyseisissä artikloissa vahvistettujen sääntöjen mukaisesti, se voi hakuvuoden 2020 osalta päättää järjestää nämä tarkastukset tämän artiklan 2 ja 3 kohdassa vahvistettujen sääntöjen mukaisesti.
            
            
               2.   Paikalla tehtävien tarkastusten tarkastusotoksiin on hakuvuoden 2020 osalta sisällyttävä vähintään
               
                           a)
                        
                        
                           3 prosenttia tuensaajista, jotka hakevat perustukijärjestelmän tai yhtenäisen pinta-alatuen järjestelmän tukea;
                        
                     
                           b)
                        
                        
                           3 prosenttia tuensaajista, jotka hakevat uudelleenjakotukea;
                        
                     
                           c)
                        
                        
                           3 prosenttia tuensaajista, jotka hakevat luonnonhaitta-alueille myönnettävää tukea;
                        
                     
                           d)
                        
                        
                           3 prosenttia tuensaajista, jotka hakevat nuorten viljelijöiden tukea;
                        
                     
                           e)
                        
                        
                           3 prosenttia tuensaajista, jotka hakevat pinta-alaan liittyviä tukia vapaaehtoisen tuotantosidonnaisen tuen puitteissa;
                        
                     
                           f)
                        
                        
                           3 prosenttia kaikista tuensaajista, jotka hakevat pienviljelijäjärjestelmän tukea;
                        
                     
                           g)
                        
                        
                           10 prosenttia hampun tuotantoon käytettäväksi ilmoitetuista aloista;
                        
                     
                           h)
                        
                        
                           3 prosenttia tuensaajista, jotka hakevat puuvillan lajikohtaista tukea;
                        
                     
                           i)
                        
                        
                           3 prosenttia tuensaajista, joiden edellytetään noudattavan ilmaston ja ympäristön kannalta suotuisia maatalouskäytäntöjä;
                        
                     
                           j)
                        
                        
                           3 prosenttia tuensaajista, joiden edellytetään noudattavan viherryttämiskäytäntöjä ja käyttävän asetuksen (EU) N:o 1307/2013 43 artiklan 3 kohdan b alakohdassa tarkoitettuja kansallisia tai alueellisia ympäristösertifiointijärjestelmiä;
                        
                     
                           k)
                        
                        
                           3 prosenttia tuensaajista, jotka hakevat maaseudun kehittämistoimenpiteitä koskevaa tukea;
                        
                     
                           l)
                        
                        
                           3 prosenttia kaikista kollektiivisen hakemuksen jättävistä kollektiiveista;
                        
                     
                           m)
                        
                        
                           3 prosenttia tuensaajista, jotka hakevat tukea eläintukijärjestelmistä, ja otoksen on katettava vähintään 3 prosenttia eläimistä.
                        
                     Ensimmäisen alakohdan i alakohdassa tarkoitettuun otokseen on sisällyttävä samaan aikaan vähintään 3 prosenttia tuensaajista, joilla on neuvoston direktiivin 92/43/ETY (17) tai Euroopan parlamentin ja neuvoston direktiivin 2009/147/EY (18) soveltamisalaan kuuluvilla alueilla sijaitsevia ympäristön kannalta herkkiä pysyviä nurmia tai asetuksen (EU) N:o 1307/2013 45 artiklan 1 kohdassa tarkoitettuja muita herkkiä alueita.
               Euroopan parlamentin ja neuvoston asetuksen (EU) N:o 1305/2013 (19) 28 ja 29 artiklassa säädetyissä toimenpiteissä 3 prosentin tarkastustaso on ensimmäisen alakohdan k alakohdan osalta saavutettava kunkin yksittäisen toimenpiteen kohdalla.
            
            
               3.   Jäsenvaltiot, jotka ovat jo täytäntöönpanoasetuksen (EU) N:o 809/2014 36 artiklan mukaisesti päättäneet vähentää tiettyjen järjestelmien tarkastusten määrän 3 prosenttiin, voivat vähentää näille järjestelmille tämän artiklan 2 kohdassa vahvistetut prosenttiosuudet edelleen 1 prosenttiin.
            
            
               4.   Tämän artiklan 2 ja 3 kohdan mukaisesti suoritettujen tarkastusten tuloksia ei oteta huomioon seuraavana hakuvuonna sovellettaessa täytäntöönpanoasetuksen (EU) N:o 809/2014 35 artiklaa ja 36 artiklaa. Tarkastusten määrän lisäystä, jota olisi pitänyt soveltaa hakuvuonna 2020 kyseisen asetuksen 35 artiklan mukaisesti, on kuitenkin sovellettava ottamalla käyttöön vastaava lisäys hakuvuonna 2021.
            
            
               5.   Sovellettaessa 2 kohdan ensimmäisen alakohdan a, e, i ja j alakohdassa vahvistettuja tarkastusmääriä jäsenvaltioiden on asetettava etusijalle muut alueet kuin sellaiset, joilla on pysyviä nurmia ja/tai pysyviä viljelykasveja.
               Alueet, jotka eivät kuulu hakuvuoden 2020 osalta tarkastusten piiriin 2 ja 3 kohdan soveltamisen vuoksi, on asetettava etusijalle päivitettäessä viljelylohkojen tunnistusjärjestelmää seuraavina vuosina.
            
            
               6.   Täytäntöönpanoasetuksen (EU) N:o 809/2014 33 a artiklaa ei sovelleta vuonna 2020.
            
         
         
            5 artikla
            Poiketen siitä, mitä täytäntöönpanoasetuksen (EU) N:o 809/2014 42 artiklan 1 kohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan eläimiä koskevia paikalla tehtäviä tarkastuksia kyseisessä säännöksessä edellytetyn mukaisesti, se voi päättää tehdä hakuvuoden 2020 osalta kyseiset tarkastukset milloin tahansa vuoden aikana, edellyttäen että ne edelleen mahdollistavat tukikelpoisuusedellytysten tarkastamisen.
         
         
            6 artikla
            Poiketen siitä, mitä täytäntöönpanoasetuksen (EU) N:o 809/2014 48 artiklan 5 kohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan tuettuun toimeen tai investointikohteeseen kohdistuvaa tarkastuskäyntiä ennen loppumaksun suorittamista, se voi päättää toimenpiteiden voimassaoloaikana korvata nämä tarkastuskäynnit ottamalla huomioon tuensaajan toimittaman asiaankuuluvan asiakirjanäytön, mukaan lukien paikkamerkityt valokuvat.
            Jos näitä tarkastuskäyntejä ei voida korvata asiaankuuluvalla asiakirjanäytöllä, jäsenvaltion on tehtävä tarkastuskäynnit loppumaksun suorittamisen jälkeen.
         
         
            7 artikla
            Poiketen siitä, mitä täytäntöönpanoasetuksen (EU) N:o 809/2014 50 artiklan 1 kohdassa ja 60 artiklan 2 kohdan kolmannessa alakohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia kyseisissä säännöksissä edellytetyllä tavalla, sovelletaan seuraavia sääntöjä:
            
                        a)
                     
                     
                        jäsenvaltio voi päättää korvata paikalla tehtävät tarkastukset tuensaajan toimittamalla asiaankuuluvalla asiakirjanäytöllä, mukaan lukien paikkamerkityt valokuvat, jonka perusteella toimen toteutumisesta voidaan tehdä lopulliset päätelmät toimivaltaista viranomaista tyydyttävällä tavalla;
                     
                  
                        b)
                     
                     
                        kalenterivuonna 2020 paikalla tehtävien tarkastusten tarkastusotoksen on oltava vähintään 3 prosenttia täytäntöönpanoasetuksen (EU) N:o 809/2014 46 artiklassa tarkoitetuista, Euroopan maaseudun kehittämisen maatalousrahastosta (maaseuturahasto) osarahoitetuista menoista, jotka on ilmoitettu maksajavirastolle ja jotka eivät liity sellaisiin toimiin, joiden osalta on haettu ainoastaan ennakkomaksua.
                     
                  Ensimmäisen kohdan b alakohdan mukaisesti suoritettujen tarkastusten tuloksia ei oteta huomioon seuraavana kalenterivuonna sovellettaessa täytäntöönpanoasetuksen (EU) N:o 809/2014 50 artiklan 5 kohtaa. Tarkastusten määrän lisäystä, jota olisi pitänyt soveltaa kalenterivuonna 2020 kyseisen asetuksen 50 artiklan 5 kohdan mukaisesti, on kuitenkin sovellettava ottamalla käyttöön vastaava lisäys kalenterivuonna 2021.
         
         
            8 artikla
            Poiketen siitä, mitä täytäntöönpanoasetuksen (EU) N:o 809/2014 52 artiklan 2 kohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan jälkitarkastuksia kyseisessä säännöksessä edellytetyllä tavalla, jälkitarkastusten tarkastusotoksen on kalenterivuonna 2020 oltava vähintään 0,6 prosenttia investointitoimien maaseuturahastomenoista, jotta voidaan todentaa Euroopan parlamentin ja neuvoston asetuksen (EU) N:o 1303/2013 (20) 71 artiklan mukaisten tai maaseudun kehittämisohjelmassa yksilöityjen sitoumusten noudattaminen.
         
         
            9 artikla
            Poiketen siitä, mitä täytäntöönpanoasetuksen (EU) N:o 809/2014 68 artiklan 1 kohdan ensimmäisessä alakohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia kyseisen säännöksen mukaisesti, se voi päättää tehdä hakuvuoden 2020 osalta näitä tarkastuksia vähintään 0,5 prosentille asetuksen (EU) N:o 1306/2013 92 artiklassa tarkoitettujen niiden tuensaajien kokonaismäärästä, joiden osalta kyseessä oleva toimivaltainen valvontaviranomainen on vastuussa.
            Ensimmäisen kohdan mukaisesti suoritettujen tarkastusten tuloksia ei oteta huomioon seuraavan hakuvuoden osalta sovellettaessa täytäntöönpanoasetuksen (EU) N:o 809/2014 68 artiklan 4 kohtaa. Tarkastusten määrän lisäystä, jota olisi pitänyt soveltaa hakuvuonna 2020 kyseisen asetuksen 68 artiklan 4 kohdan mukaisesti, on kuitenkin sovellettava ottamalla käyttöön vastaava lisäys hakuvuonna 2021.
         
         
            10 artikla
            Jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene saattamaan päätökseen tiettyjä täytäntöönpanoasetuksessa (EU) N:o 809/2014 vaadittuja paikan päällä tehtäviä tarkastuksia yhdennetyn hallinto- ja valvontajärjestelmän mukaisten toimenpiteiden osalta hakuvuoteen 2019 liittyen tai sellaisten maaseudun kehittämistoimenpiteiden osalta, jotka eivät liity pinta-alaan eivätkä eläimiin, kalenterivuoteen 2019 liittyen eikä saa 2 artiklassa tarkoitettua vaihtoehtoista näyttöä, eristämistoimenpiteiden ensimmäisenä voimassaolopäivänä saavutettua paikalla tehtävien tarkastusten määrää pidetään hyväksyttävänä.
         
         
            11 artikla
            
               1.   Jäsenvaltion, joka hyödyntää 4, 5, 7, 8 ja 9 artiklassa säädettyjä poikkeuksia ja erityisesti muuttaa tarkastusten aikataulua tai vähentää niiden määrää, on mahdollisuuksien mukaan vahvistettava vaihtoehtoisen näytön käyttämistä koskevat menettelyt, jotta voidaan edelleen varmistaa asianmukaisesti menojen laillisuus ja sääntöjenmukaisuus sekä täydentäviin ehtoihin liittyvien vaatimusten ja standardien noudattaminen.
            
            
               2.   Tämän asetuksen 2–9 artiklaa soveltavien jäsenvaltioiden on sisällytettävä asetuksen (EU) N:o 1306/2013 7 artiklan 3 kohdan ensimmäisen alakohdan b alakohdan nojalla laadittavaan johdon vahvistuslausumaan varainhoitovuosien 2020 ja 2021 osalta vahvistus siitä, että liialliset maksut tuensaajille on estetty ja aiheettomasti maksettujen määrien takaisinperintä on käynnistetty kaikkien tarvittavien tietojen todentamisen perusteella.
            
         
         II LUKU
         
            UNIONIN SYRJÄISIMPIEN ALUEIDEN JA EGEANMEREN PIENTEN SAARTEN HYVÄKSI TOTEUTETTAVIA ERITYISTOIMENPITEITÄ KOSKEVAT POIKKEUKSET
         
         
            1 JAKSO
         
         
            
               Täytäntöönpanoasetusta (EU) N:o 180/2014 koskevat poikkeukset
            
         
         
            12 artikla
            
               1.   Poiketen siitä, mitä täytäntöönpanoasetuksen (EU) N:o 180/2014 16 artiklan 2 kohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia syrjäisimmillä alueilla kyseisessä säännöksessä vahvistettujen sääntöjen mukaisesti, se voi vuonna 2020 päättää järjestää fyysiset tarkastukset tämän artiklan 2 kohdassa vahvistettujen sääntöjen mukaisesti.
            
            
               2.   Maataloustuotteiden tuontiin, sisääntuloon, vientiin ja lähettämiseen liittyvien asianomaisella syrjäisimmällä alueella tehtävien fyysisten tarkastusten on koskettava vähintään 3 prosentin edustavaa otosta täytäntöönpanoasetuksen (EU) N:o 180/2014 9 artiklan mukaisesti esitetyistä todistuksista.
            
            
               3.   Poiketen siitä, mitä täytäntöönpanoasetuksen (EU) N:o 180/2014 22 artiklassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia syrjäisimmillä alueilla kyseisessä artiklassa vahvistettujen sääntöjen mukaisesti, se voi päättää järjestää paikalla tehtävät tarkastukset vuonna 2020 tämän artiklan 4 kohdassa vahvistettujen sääntöjen mukaisesti.
            
            
               4.   Toimivaltaisten viranomaisten on toteutettava täytäntöönpanoasetuksen (EU) N:o 180/2014 24 artiklan 1 kohdan mukaisen riskianalyysin perusteella paikalla tehtäviä satunnaistarkastuksia vähintään 3 prosentille tukihakemuksista. Myös otoksen on oltava vähintään 3 prosenttia kunkin toimen tuen kohteena olevista määristä.
            
         
         
            2 JAKSO
         
         
            
               Täytäntöönpanoasetusta (EU) N:o 181/2014 koskevat poikkeukset
            
         
         
            13 artikla
            
               1.   Poiketen siitä, mitä täytäntöönpanoasetuksen (EU) N:o 181/2014 13 artiklan 2 kohdassa säädetään, jos Kreikka ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan fyysisiä tarkastuksia kyseisessä säännöksessä vahvistettujen sääntöjen mukaisesti, se voi päättää järjestää fyysiset tarkastukset vuonna 2020 tämän artiklan 2 kohdassa vahvistettujen sääntöjen mukaisesti.
            
            
               2.   Maataloustuotteiden sisääntuloon liittyvien Egeanmeren pienillä saarilla tehtävien fyysisten tarkastusten on koskettava vähintään 3 prosentin edustavaa otosta täytäntöönpanoasetuksen (EU) N:o 181/2014 7 artiklan mukaisesti esitetyistä todistuksista.
               Täytäntöönpanoasetuksen (EU) N:o 181/2014 3 jaksossa tarkoitetun vientiin tai lähettämiseen liittyvien Egeanmeren pienillä saarilla tehtävien fyysisten tarkastusten on koskettava vähintään 3 prosentin edustavaa otosta toimista Kreikan vahvistamien riskiprofiilien perusteella.
            
            
               3.   Poiketen siitä, mitä täytäntöönpanoasetuksen (EU) N:o 181/2014 20 artiklassa säädetään, jos Kreikka ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia kyseisessä artiklassa vahvistettujen sääntöjen mukaisesti, se voi päättää järjestää paikalla tehtävät tarkastukset vuonna 2020 tämän artiklan 4 kohdassa vahvistettujen sääntöjen mukaisesti.
            
            
               4.   Toimivaltaisten viranomaisten on toteutettava täytäntöönpanoasetuksen (EU) N:o 181/2014 22 artiklan 1 kohdan mukaisen riskianalyysin perusteella paikalla tehtäviä satunnaistarkastuksia kunkin toimen osalta vähintään 3 prosentille tukihakemuksista. Myös otoksen on oltava vähintään 3 prosenttia kunkin toimen tuen kohteena olevista määristä.
            
         
         III LUKU
         
            YHTEISEN MARKKINAJÄRJESTELYN TÄYTÄNTÖÖNPANOSÄÄNTÖJÄ KOSKEVAT POIKKEUKSET
         
         
            1 JAKSO
         
         
            
               Täytäntöönpanoasetusta (EU) 2017/892 koskevat poikkeukset
            
         
         
            14 artikla
            
               1.   Poiketen siitä, mitä täytäntöönpanoasetuksen (EU) 2017/892 27 artiklan 2 kohdassa säädetään:
               
                           a)
                        
                        
                           kyseisen asetuksen 27 artiklassa tarkoitettujen paikalla tehtävien tarkastusten on vuonna 2020 liityttävä otokseen, joka käsittää vähintään 10 prosenttia vuonna 2019 haetun tuen kokonaismäärästä;
                        
                     
                           b)
                        
                        
                           sääntöä, jonka mukaan jokaiseen toimintaohjelmaa toteuttavaan tuottajaorganisaatioon tai tuottajaorganisaatioiden yhteenliittymään on tehtävä tarkastuskäynti vähintään kolmen vuoden välein, ei sovelleta paikalla tehtyihin tarkastuksiin vuonna 2020.
                        
                     
            
               2.   Poiketen siitä, mitä täytäntöönpanoasetuksen (EU) 2017/892 27 artiklan 7 kohdassa säädetään, sääntöä, jonka mukaan kyseisen asetuksen 27 artiklan 2 kohdassa tarkoitettuun otokseen kuuluvien tuottajaorganisaatioiden jäsenten yksittäisillä tiloilla toteutettavien toimien osalta on tehtävä ainakin yksi tarkastuskäynti niiden täytäntöönpanon todentamiseksi, ei sovelleta paikalla tehtyihin tarkastuksiin vuonna 2020.
            
            
               3.   Poiketen siitä, mitä täytäntöönpanoasetuksen (EU) 2017/892 29 artiklan 2 kohdassa säädetään, jäsenvaltio voi tarkastaa vuonna 2020 kaikkien markkinoilta poistettujen tuotteiden osalta – niiden suunnitellusta käyttötarkoituksesta riippumatta – kyseisessä säännöksessä säädettyä prosenttiosuutta pienemmän prosenttiosuuden, edellyttäen että se on vähintään 10 prosenttia tuottajaorganisaation asianomaisista määristä markkinointivuoden aikana. Tarkastus voidaan tehdä tuottajaorganisaation tiloissa tai tuotteiden vastaanottajien tiloissa. Jos tarkastuksissa ilmenee sääntöjenvastaisuuksia, jäsenvaltion on tehtävä lisätarkastuksia.
            
            
               4.   Poiketen siitä, mitä täytäntöönpanoasetuksen (EU) 2017/892 30 artiklan 3 kohdassa säädetään, vuonna 2020 jokaiseen tarkastukseen on sisällyttävä otos, joka edustaa vähintään kolmea prosenttia tuottajaorganisaation markkinointivuoden 2019 aikana markkinoilta poistamista määristä.
            
         
         
            2 JAKSO
         
         
            
               Täytäntöönpanoasetusta (EU) 2016/1150 koskevat poikkeukset
            
         
         
            15 artikla
            
               1.   Poiketen siitä, mitä täytäntöönpanoasetuksen (EU) 2016/1150 32 artiklan 1 kohdassa ja 42 artiklan 3 kohdassa säädetään, jos jäsenvaltio ei koronaviruspandemian aiheuttaman kriisin vuoksi kykene suorittamaan paikalla tehtäviä tarkastuksia näiden säännösten mukaisesti, tällaiset tarkastukset voidaan korvata jäsenvaltion määrittämällä muun tyyppisellä valvonnalla, kuten päivätyt valokuvat, päivätyt droonivalvontaraportit, hallinnolliset tarkastukset tai videokokoukset tuensaajien kanssa, jolla varmistetaan, että viinialan tukiohjelmiin liittyviä sääntöjä noudatetaan.
            
            
               2.   Poiketen siitä, mitä täytäntöönpanoasetuksen (EU) 2016/1150 43 artiklan 3 kohdassa säädetään, jos jäsenvaltio ei koronaviruspandemian aiheuttaman kriisin vuoksi kykene suorittamaan paikalla tehtäviä tarkastuksia tämän säännöksen mukaisesti, rypäleiden raakana korjaamiseen liittyviä operaatioita koskevat tarkastukset on varainhoitovuonna 2019–2020 tehtävä 15 päivään syyskuuta 2020 mennessä.
            
         
         
            3 JAKSO
         
         
            
               Täytäntöönpanoasetusta (EU) 2018/274 koskevat poikkeukset
            
         
         
            16 artikla
            
               1.   Poiketen siitä, mitä täytäntöönpanoasetuksen (EU) 2018/274 27 artiklan 3 kohdassa säädetään, jos jäsenvaltio ei koronaviruspandemian aiheuttaman kriisin vuoksi kykene sadonkorjuukaudella vuonna 2020 keräämään ja käsittelemään tuoreita rypäleitä kyseisen asetuksen liitteessä III olevassa II osassa vahvistettua näytemäärää varten, jäsenvaltio voi poiketa tästä näytemäärästä.
            
            
               2.   Poiketen siitä, mitä täytäntöönpanoasetuksen (EU) 2018/274 31 artiklan 2 kohdan b alakohdassa säädetään, jos jäsenvaltio ei koronaviruspandemian aiheuttaman kriisin vuoksi kykene suorittamaan paikalla tehtäviä tarkastuksia vuonna 2020 kyseisen säännöksen mukaisesti, sen on tehtävä tällaiset tarkastukset vähintään 3 prosentille kaikista viinitilarekisterissä mainituista viininviljelijöistä.
            
            
               3.   Poiketen siitä, mitä täytäntöönpanoasetuksen (EU) 2018/274 31 artiklan 2 kohdan c alakohdassa säädetään, jäsenvaltio voi vuonna 2020 keskeyttää tilapäisesti järjestelmälliset paikalla tehtävät tarkastukset viiniköynnökselle istutetuilla aloilla, joita ei ole sisällytetty mihinkään tilakohtaiseen asiakirja-aineistoon, jos jäsenvaltio ei koronaviruspandemian aiheuttaman kriisin vuoksi kykene suorittamaan tällaisia tarkastuksia.
            
         
         
            4 JAKSO
         
         
            
               Täytäntöönpanoasetusta (EU) 2017/39 koskeva poikkeus
            
         
         
            17 artikla
            Poiketen siitä, mitä täytäntöönpanoasetuksen (EU) 2017/39 10 artiklan 2 kohdan ensimmäisessä alakohdassa säädetään, jäsenvaltio voi tehdä lukuvuoden 2018/2019 osalta paikalla tehtäviä tarkastuksia 15 päivään lokakuuta 2020 asti.
         
         
            5 JAKSO
         
         
            
               Täytäntöönpanoasetusta (EU) 2015/1368 koskevat poikkeukset
            
         
         
            18 artikla
            Poiketen siitä, mitä täytäntöönpanoasetuksen (EU) 2015/1368 8 artiklan 3 kohdassa säädetään, jäsenvaltio voi päättää poiketa mehiläishoitovuoden 2020 aikana mehiläishoito-ohjelmien tuenhakijoita koskevasta paikalla tehtävien tarkastusten 5 prosentin vähimmäismäärästä, edellyttäen että se korvaa suunnitellut paikalla tehtävät tarkastukset vaihtoehtoisilla tarkastuksilla pyytämällä valokuvia, käymällä videokeskusteluja tai käyttämällä mitä muuta tahansa keinoa, joka tukee mehiläishoito-ohjelmaan sisältyvien toimenpiteiden moitteettoman täytäntöönpanon todentamista.
         
         
            6 JAKSO
         
         
            
               Täytäntöönpanoasetusta (EU) 2016/1240 koskevat poikkeukset
            
         
         
            19 artikla
            
               1.   Poiketen siitä, mitä asetuksen (EU) 2016/1240 60 artiklan 1 ja 2 kohdassa säädetään, jos maksajavirasto ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan kyseisen asetuksen 60 artiklan 1 ja 2 kohdassa tarkoitettuja paikalla tehtäviä ja fyysisiä tarkastuksia ajoissa täytäntöönpanoasetuksen (EU) 2019/1882 mukaisesti varastoitujen tuotteiden osalta, asianomainen jäsenvaltio voi päättää pidentää tarkastusten tekemisen määräaikaa enintään 30 päivää toimenpiteiden päättymisestä tai korvata toimenpiteiden voimassaoloaikana paikan päällä tehtävät tarkastukset kokonaan hyödyntämällä asiaankuuluvaa näyttöä, mukaan lukien paikkamerkityt valokuvat tai muu sähköisessä muodossa oleva näyttö.
            
            
               2.   Poiketen siitä, mitä täytäntöönpanoasetuksen (EU) 2016/1240 60 artiklan 5 kohdassa säädetään, jos maksajavirasto ei koronaviruspandemian rajoittamiseksi käyttöön otettujen toimenpiteiden vuoksi kykene todentamaan paikalla tehtävällä tarkastuksella täytäntöönpanoasetuksen (EU) 2019/1882 mukaisesti varastoitujen tuotteiden osalta, että sinetit ovat paikallaan ja ehjiä, asianomainen jäsenvaltio voi päättää korvata toimenpiteiden voimassaoloaikana paikan päällä tehtävät tarkastukset kokonaan hyödyntämällä asiaankuuluvaa näyttöä, mukaan lukien paikkamerkityt valokuvat tai muu sähköisessä muodossa oleva näyttö.
            
         
         IV LUKU
         
            LOPPUSÄÄNNÖKSET
         
         
            20 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä huhtikuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 347, 20.12.2013, s. 549.
         
            (2)  EUVL L 78, 20.3.2013, s. 23.
         
            (3)  EUVL L 78, 20.3.2013, s. 41.
         
            (4)  Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).
         
            (5)  Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).
         
            (6)  Komission täytäntöönpanoasetus (EU) N:o 180/2014, annettu 20 päivänä helmikuuta 2014, unionin syrjäisimpien alueiden hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 228/2013 soveltamista koskevista säännöistä (EUVL L 63, 4.3.2014, s. 13).
         
            (7)  Komission täytäntöönpanoasetus (EU) N:o 181/2014, annettu 20 päivänä helmikuuta 2014, Egeanmeren pienten saarten hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 229/2013 soveltamista koskevista säännöistä (EUVL L 63, 4.3.2014, s. 53).
         
            (8)  Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).
         
            (9)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
         
            (10)  Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).
         
            (11)  Komission täytäntöönpanoasetus (EU) 2018/274, annettu 11 päivänä joulukuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä viini-istutusten lupajärjestelmän, sertifioinnin, saapuvien ja lähtevien erin rekisterin, pakollisten ilmoitusten sekä tiedoksiantojen osalta, Euroopan parlamentin ja neuvoston asetuksen (EU) N:o 1306/2013 soveltamissäännöistä asiaan liittyvien tarkastusten osalta sekä komission täytäntöönpanoasetuksen (EU) 2015/561 kumoamisesta (EUVL L 58, 28.2.2018, s. 60).
         
            (12)  Komission delegoitu asetus (EU) 2018/273, annettu 11 päivänä joulukuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä viini-istutusten lupajärjestelmän, viinitilarekisterin, saateasiakirjojen ja todistusten, saapuvien ja lähtevien erien rekisterin, pakollisten ilmoitusten sekä tiedoksiantojen ja tiedoksiannettujen tietojen julkistamisen osalta, Euroopan parlamentin ja neuvoston asetuksen (EU) N:o 1306/2013 täydentämisestä asianomaisten tarkastusten ja seuraamusten osalta, komission asetusten (EY) N:o 555/2008, (EY) N:o 606/2009 ja (EY) N:o 607/2009 muuttamisesta sekä komission asetuksen (EY) N:o 436/2009 ja komission delegoidun asetuksen (EU) 2015/560 kumoamisesta (EUVL L 58, 28.2.2018, s. 1).
         
            (13)  Komission täytäntöönpanoasetus (EU) 2017/39, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmien ja vihannesten, banaanien ja maidon toimittamisesta oppilaitoksiin myönnettävän unionin tuen osalta (EUVL L 5, 10.1.2017, s. 1).
         
            (14)  Komission täytäntöönpanoasetus (EU) 2015/1368, annettu 6 päivänä elokuuta 2015, Euroopan parlamentin ja neuvoston asetuksen (EU) N:o 1308/2013 soveltamissäännöistä mehiläishoitoalan tuen osalta (EUVL L 211, 8.8.2015, s. 9).
         
            (15)  Komission täytäntöönpanoasetus (EU) 2019/1882, annettu 8 päivänä marraskuuta 2019, tarjouskilpailujen avaamisesta oliiviöljyn yksityisen varastoinnin tuen määrän osalta (EUVL L 290, 11.11.2019, s. 12).
         
            (16)  Komission täytäntöönpanoasetus (EU) 2016/1240, annettu 18 päivänä toukokuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta (EUVL L 206, 30.7.2016, s. 71).
         
            (17)  Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).
         
            (18)  Euroopan parlamentin ja neuvoston direktiivi 2009/147/EY, annettu 30 päivänä marraskuuta 2009, luonnonvaraisten lintujen suojelusta (EUVL L 20, 26.1.2010, s. 7).
         
            (19)  Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).
         
            (20)  Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).